કપિલ સિબ્બલ અમદાવાદ એરપોર્ટ પહોંચ્યા ત્યારે તેમણે મીડિયા સાથે વાત કરી હતી. અહીં તેમણે પાટીદાર અનામત મામલે કહ્યું હતું કે, અમારી પાસે કયા વિકલ્પ છે, કયા નથી એ તો વાતચીત પછી જ ખબર પડશે. અમે પોતાની વાત રજૂ કરીશું અને પ્રયાસ કરીશું કે તેઓ વાત સ્વીકારે. કોંગ્રેસ અને પાસની બેઠક પહેલાં પાસના કોર કમિટી સભ્યોની એક ખાસ બેઠક સરગાસણ ખાતેના દિનેશ બાંભણિયાના ફાર્મહાઉસ પર મળી હતી. આ અંગે વાત કરતાં દિનેશ બાંભણિયાએ કહ્યું હતું કે, પાટીદારોને બંધારણીય જોગવાઇ મુજબ જ અનામત જોઇએ છે, આથી આર્થિક અનામતની વાત સ્વીકારવામાં આવશે નહીં. આ બેઠકમાં હાર્દિક પટેલ હાજર રહ્યા નથી. કોંગ્રેસ આ મામલે ગુરૂવારે સવારે પોતાનું સ્ટેન્ડ સ્પષ્ટ કરે એવી શક્યતા છે.